9. การควบคุมภายใน

คณะกรรมการบริษัท มีความเห็นว่า ระบบควบคุมภายในของบริษัทฯ และบริษัทย่อย มีความเพียงพอ
เหมาะสม และสามารถป้องกันทรัพย์สินของบริษัทฯ
และบริษัทย่อยอันเกิดจากการที่ผู้บริหารนำไปใช้โดยมิชอบ และที่ผ่านมาบริษัทฯ
ไม่มีข้อบกพร่องเกี่ยวกับระบบการควบคุมภายใน โดยระบบการควบคุมภายในของบริษัทฯ
สามารถสรุปได้ดังต่อไปนี้

1. องค์กรและสภาพแวดล้อม

  บริษัทฯ มีการกำหนดเป้าหมายการดำเนินธุรกิจที่ชัดเจน และวัดผลได้
  และได้ทบทวนเป้าหมายการปฏิบัติงาน และพิจารณาถึงความเป็นไปได้ของเป้าหมายที่กำหนด
  ตลอดจนวิเคราะห์ถึงการให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล
  บริษัทฯ มีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านต่าง ๆ
  ที่รัดกุม และสามารถป้องกันการทุจริตได้

2. การบริหารความเสี่ยง

  บริษัทฯ มีการประเมินปัจจัยความเสี่ยงที่สำคัญ เช่น ความเสี่ยงจากอัตราแลกเปลี่ยน
  ความเสี่ยงจากการพึ่งพิงกลุ่มลูกค้าหลัก ความเสี่ยงจากความเพียงพอของเงินทุนหมุนเวียน
  เป็นต้น และกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
  โดยมีรอบระยะเวลาการติดตามเป็นประจำทุกเดือน เพื่อควบคุมผลการดำเนินงานอย่างใกล้ชิด

3. การควบคุมการปฏิบัติงานของฝ่ายบริหาร

  บริษัทฯ มีการกำหนดขอบเขตอำนาจหน้าที่
  และวงเงินอำนาจอนุมัติของฝ่ายบริหารในแต่ละระดับอย่างชัดเจน และเป็นลายลักษณ์อักษร เช่น
  ขอบเขตอำนาจหน้าที่ของกรรมการผู้จัดการ เป็นต้น

4. ระบบสารสนเทศและการสื่อสารข้อมูล

  บริษัทฯ มีการจัดให้มีข้อมูลที่สำคัญอย่างเพียงพอ เพื่อให้คณะกรรมการใช้ประกอบการตัดสินใจ
  รวมถึงหนังสือนัดประชุม
  หรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
  รายงานการประชุมกรรมการ
  โดยมีการบันทึกการประชุมและบันทึกความเห็นของกรรมการในกรณีที่มีความเห็นแย้งหรือไม่เห็นด้วยกับมติส่วนใหญ่
  และการจัดเก็บเอกสารประกอบการบันทึกบัญชี และบัญชีต่าง ๆ ไว้ครบเป็นหมวดหมู่
  และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

5. ระบบการติดตาม

  ในกรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้ บริษัทฯ
  จะดำเนินการแก้ไขภายในระยะเวลาที่เหมาะสม
  และจะจัดให้มีการตรวจสอบการปฏิบัติตามระบบการควบคุมภายในที่วางไว้ โดยบริษัทฯ
  มีคณะกรรมการตรวจสอบและได้กำหนดรอบระยะเวลาในการติดตามทุกไตรมาสของแต่ละปี

  ทั้งนี้บริษัทฯ ได้มีการจัดประชุมคณะกรรมการตรวจสอบทุกไตรมาส เพื่อทำการอนุมัติงบการเงิน
  การตรวจสอบภายในและ การทำรายการระหว่างกัน
  ทั้งนี้บริษัทฯได้จัดการประชุมคณะกรรมการตรวจสอบครั้งล่าสุดเมื่อวันที่ 21 กุมภาพันธ์ 2556
  โดยได้มีอนุมัติงบการเงิน การตรวจสอบภายใน และรายการระหว่างกันสำหรับสำหรับปี 2555
  ทั้งนี้คณะกรรมการตรวจสอบได้มีพิจารณาแล้วเห็นว่า บริษัทฯ
  มีการตรวจสอบภายในอยู่ในระดับมาตรฐาน และ
  การทำรายการระหว่างกันนั้นมีความสมเหตุสมผลและเป็นไปตามลักษณะการประกอบธุรกิจทั่วไปรวมทั้งเป็นการกำหนดราคาที่ยุติธรรม

รายงานคณะกรรมการตรวจสอบปี 2555

คณะกรรมการตรวจสอบได้ร่วมกันปฏิบัติหน้าที่ตรวจสอบงานทั้งทางด้านการเงินและระบบงานตรวจสอบภายในต่างๆของบริษัทฯ

โดยคณะกรรมการตรวจสอบของบริษัทฯ ประกอบด้วยกรรมการอิสระ 3 ท่าน
ซึ่งประกอบไปด้วยรายนามดังต่อไปนี้

1.  นายอลัน แคม ประธานคณะกรรมการตรวจสอบและกรรมการอิสระ

2.  นายวิลเลี่ยม แฮง แมน เชาว์ กรรมการอิสระ

3.  นายธนะศักดิ์ จรรยาพูน กรรมการอิสระ

ในปี 2555 คณะกรรมการตรวจสอบได้ประชุมร่วมกัน 4 ครั้งและยังมีการประชุมอื่นๆกับ ผู้สอบบัญชี
ผู้บริหารและผู้ตรวจสอบภายในของบริษัทฯ ในอีกหลายๆการประชุม
คณะกรรมการตรวจสอบได้ปฏิบัติหน้าที่ในด้านต่างๆ สำหรับรอบปีที่ผ่านมา ดังต่อไปนี้

งบการเงิน –
คณะกรรมการตรวจสอบได้ทำการพิจารณาและตรวจสอบงบการเงินของบริษัทฯเป็นปกติก่อนที่จะนำเสนอให้คณะกรรมการบริษัทฯอนุมัติอีกครั้งหนึ่ง
โดยการร่วมหารือกับผู้บริหารในโอกาสต่างๆเพื่อให้มั่นใจว่าคณะกรรมการตรวจสอบมีความพึงพอใจต่อรายงานงบการเงิน
ทั้งนี้คณะกรรมการตรวจสอบยังได้ทำการตรวจสอบทั้งในส่วนของงบการเงินบริษัทย่อยและบริษัทร่วมอีกด้วย
คณะกรรมการตรวจสอบพึงพอใจในความถูกต้องของงบการเงินและสอดคล้องกับกฏระเบียบซึ่งกำหนดโดยตลาดหลักทรัพย์แห่งประเทศไทยกับสำนักงานคณะกรรมการกำกับหลักทรัพย์และตลาดหลักทรัพย์

การตรวจสอบภายใน –
นอกเหนือจากการอนุมัติแผนการตรวจสอบประจำปีของแผนกตรวจสอบภายในแล้ว
คณะกรรมการตรวจสอบได้จัดการประชุมเป็นประจำกับแผนกตรวจสอบภายในเพื่อร่วมกันหารือถึงประเด็นต่างๆที่เกี่ยวข้องกับงานในแผนก
ทั้งนี้เจ้าหน้าที่ฝ่ายตรวจสอบภายในของบริษัทฯได้แสดงให้เห็นถึงความเป็นอิสระและความขยันในการทำงานตรวจสอบในด้านต่างๆของบริษัทฯ
ซึ่งคณะกรรมการตรวจสอบมีความพอใจในผลการดำเนินงานของฝ่ายตรวจสอบภายในของบริษัทฯในช่วงปีที่ผ่านมา

ผู้สอบบัญชี – คณะกรรมการตรวจสอบได้ร่วมทำงานกับสำนักงาน เอินส์ท แอนด์ ยัง
ผู้สอบบัญชีของบริษัทฯ ในการสอบทานและตรวจสอบงบการเงินอย่างสม่ำเสมอ
คณะกรรมการตรวจสอบได้มีการพูดคุยถึงแผนการตรวจสอบงบการเงินประจำปี และประเด็นต่างๆ
หากมีการหยิบยกจากผู้สอบบัญชี
ทั้งนี้ผู้สอบบัญชียังได้บอกเล่าถึงการจัดการในการเปลี่ยนระบบบัญชีให้เป็นแบบหลักสากล
(International Financial Reporting Standards-IFRS) ในช่วงหลายปีที่ผ่านมา
ซึ่งบริษัทฯได้ทำการเปลี่ยนแปลงเข้าสู่ระบบดังกล่าวแล้วในปี 2555

การบริหารความเสี่ยง –
บริษัทฯยังคงรักษามาตรการการป้องกันความเสี่ยงควบคู่ไปกับการดำเนินนโยบายการสร้างความเติบโตของกิจการ
คณะกรรมการตรวจสอบยังคงมั่นใจว่าผู้บริหารของบริษัทฯ
ทั้งระดับกลางและระดับสูงยังคงมีความสามารถในการปฏิบัติงานด้านการเงินในด้านการบริหารอัตราแลกเปลี่ยน
การจัดทำประมาณการต้นทุน การควบคุมราคาวัตถุดิบ
ปัจจัยด้านแรงงานและรวมถึงมาตราการด้านความปลอดภัยได้อย่างดี

รายการระหว่างกัน –
คณะกรรมการตรวจสอบได้ทำการพิจารณาตรวจสอบรายการระหว่างกันของบริษัทและบริษัทย่อยกับบริษัทที่เกี่ยวข้อง
ซึ่งรายการระหว่างกันดังกล่าวมีความสมเหตุสมผลและเป็นไปตามเงื่อนไขของธุรกิจปกติ

บรรษัทภิบาล – แคล-คอมพ์ ถือเป็นบริษัทแถวหน้าในการปฏิบัติการด้าน CSR ในช่วงหลายปีที่ผ่านมา
บริษัทได้ใช้มาตราการเชิงรุกในการประหยัดพลังงานและการควบคุมการจัดการของเสียอย่างเหมาะสม
นอกจากนี้บริษัทยังได้จัดตั้งโครงการให้การสนับสนุนด้านการศึกษาในระดับปริญญาโทกับพนักงานที่อยู่ในระดับผู้บริหารระดับกลาง
อีกทั้งยังได้มอบทุนการศึกษาให้กับสถาบันการศึกษาต่างๆ
ทั้งในประเทศไทยและประเทศจีนอย่างต่อเนื่อง ทั้งนี้ในเดือนตุลาคม 2555
คณะกรรมการของบริษัทฯได้รับพระราชทานพระราชวโรกาสให้เข้าเฝ้าทูลละอองพระบาท
ทูลเกล้าทูลกระหม่อมถวายเงินแด่สมเด็จพระเทพรัตนราชสุดาฯ
สยามบรมราชกุมารีเพื่อสมทบทุนมูลนิธิชัยพัฒนาจำนวน 1 ล้านเหรียญสหรัฐ

ในช่วงปี 2555 นี้คณะกรรมการตรวจสอบได้เข้าเยี่ยมชมโรงงานต่างๆของบริษัทฯ
ทั้งโรงงานมหาชัย โรงงานเพชรบุรี
และยังได้เข้าเยี่ยมชมโรงงานในประเทศจีนช่วงเดือนกรกฎาคม 2555
โรงงานในประเทศจีนยังคงเป็นฐานการผลิตที่สำคัญของบริษัทฯซึ่งสามารถสร้างรายได้เป็นครึ่งหนึ่งของทั้งกลุ่ม
คณะกรรมการตรวจสอบมีความยินดีที่ได้เห็นการพัฒนาการทางด้านต่างๆของการบริหารจัดการโรงงาน
รวมถึงมาตรฐานความปลอดภัย การบริหารงานและการจัดการด้านการเงิน
นอกจากนี้ยังมีสองโรงงานใหม่ที่จัดตั้งในประเทศบราซิลในปี 2555
ซึ่งคณะกรรมการตรวจสอบพร้อมด้วยผู้สอบบัญชีได้เข้าเยี่ยมชมโรงงาน ณ เมืองมาเนาส์
ประเทศบราซิลในเดือนธันวาคม 2555
โดยโรงงานใหม่แห่งนี้ได้เพิ่มความท้าทายให้กับผู้บริหารของบริษัทฯ
แต่อย่างไรก็ตามเรายังมีความมั่นใจว่าบริษัทฯจะสามารถพิชิตความท้าทายเหล่านี้ได้ด้วยการมีโรงงานที่พรั่งพร้อมด้วยเครื่องจักรทันสมัย
ความมีวินัยด้านการเงิน
และความสามารถด้านการบริหารทรัพยากรมนุษย์จะช่วยนำพาให้บริษัทฯสามารถประสบความสำเร็จในตลาดอเมริกาใต้ได้
คณะกรรมการตรวจสอบมีความพึงพอใจต่อธุรกิจใหม่ๆของบริษัทฯที่ได้ทำการควบรวมเข้ามา
ซึ่งได้มีการทำงานอย่างหนักเพื่อดำรงไว้ซึ่งมาตรฐานของการผลิต
การบริหารจัดการและการมีระเบียบวินัยด้านการเงินเฉกเช่นเดียวกับบริษัทแม่

และอีกครั้ง คณะกรรมการตรวจสอบขอขอบคุณทีมผู้บริหาร พนักงานฝ่ายตรวจสอบภายใน
และผู้สอบบัญชีสำหรับการสนับสนุนซึ่งทำให้งานของคณะกรรมการตรวจสอบเป็นไปอย่างน่าพอใจและมีประสิทธิภาพตลอดปี
2555 ที่ผ่านมา

[]

---------------------------------------------

อลัน แคม

กรรมการอิสระและประธานคณะกรรมการตรวจสอบ